b'\n_START_ARTICLE_\nTapani Luukkainen\n_START_PARAGRAPH_\nJouni Valter Tapani Luukkainen (28. helmikuuta 1929 Sortavala \xe2\x80\x93 18. syyskuuta 2015 Helsinki) oli suomalainen professori ja l\xc3\xa4\xc3\xa4k\xc3\xa4ri. H\xc3\xa4n kehitti hormonikierukan 1970- ja 1980-luvuilla. Hormonikierukka tuli aluksi myyntiin Pohjoismaissa nimell\xc3\xa4 Levonova, my\xc3\xb6hemmin my\xc3\xb6s muissa maissa nimell\xc3\xa4 Mirena._NEWLINE_Luukkaisen vanhemmat olivat asemap\xc3\xa4\xc3\xa4llikk\xc3\xb6 Johan Valter Luukkainen ja Helmi Ada Helena Korhonen ja puoliso vuodesta 1952 l\xc3\xa4\xc3\xa4k\xc3\xa4ri Inka-Taina Takki. Luukkainen kirjoitti ylioppilaaksi Vaasan lyseosta ja opiskeli l\xc3\xa4\xc3\xa4ketiedett\xc3\xa4 Helsingin yliopistossa. H\xc3\xa4n v\xc3\xa4itteli l\xc3\xa4\xc3\xa4ketieteen ja kirurgian tohtoriksi vuonna 1958. 1960-luvun alussa Luukkainen toimi tutkijana muun muassa Rockefeller-yliopistossa ja National Institutes of Healthissa  Yhdysvalloissa. H\xc3\xa4n oli Helsingin k\xc3\xa4til\xc3\xb6opiston sairaalan ylil\xc3\xa4\xc3\xa4k\xc3\xa4ri vuosina 1975\xe2\x80\x931992 ja johtava ylil\xc3\xa4\xc3\xa4k\xc3\xa4ri 1984\xe2\x80\x931992._NEWLINE_Luukkainen sai Matti \xc3\x84yr\xc3\xa4p\xc3\xa4\xc3\xa4n palkinnon vuonna 1992. H\xc3\xa4n oli perhesuunnittelun asiantuntijana kansainv\xc3\xa4lisesti tunnettu. Luukkainen kutsuttiin toisena suomalaisena Royal College of Obstetrics and Gynecology -seuraan. H\xc3\xa4nelt\xc3\xa4 ilmestyi uransa aikana yli 300 tieteellist\xc3\xa4 julkaisua ja h\xc3\xa4n ohjasi 16 v\xc3\xa4it\xc3\xb6skirjaa. Luukkainen oli Maailman terveysj\xc3\xa4rjest\xc3\xb6 WHO:n asiantuntija ja Population Councilin konsultti sek\xc3\xa4  International Committee for Contraception Research -verkoston (ICCR) perustajaj\xc3\xa4sen.'